Der er kun potentiale til forbedring for partiet Fremad med partileder Simon Emil Ammitzbøll-Bille i spidsen.

Partiet kæmper lige nu med at indsamle vælgererklæringer nok til at kunne opstille til næste folketingsvalg. Selv hvis den del lykkes, venter der et større arbejde med at gøre partiet synligt i befolkningen.

I en meningsmåling, som analyseinstituttet Epinion har lavet for DR Nyheder og Altinget, svarer ikke én eneste af de 1.602 adspurgte, at de vil sætte krydset ud for partiet, hvis der var valg i morgen.

- Jeg kan bekræfte, at ingen ud af de lige godt 1.600 personer, som har angivet partivalg i vores seneste måling, har svaret, at de vil stemme på Fremad, hvis der var folketingsvalg i morgen, siger Thomas Skaalum Bargisen, der er seniorkonsulent i Epinion.

Partiet blev stiftet tilbage i november under massiv medieopmærksomhed. Ved samme lejlighed meldte Simon Emil Ammitzbøll-Bille sig ud af Liberal Alliance, som han havde været medlem af siden 2009.

I gang med underskrifterne

Partileder Simon Emil Ammitzbøll-Bille er, da DR Nyheder fanger ham, trukket ind for at få en kop varm kakao - men ellers i gang med at indsamle vælgererklæringer, fortæller han.

- Jeg ved, at det her er et langt, sejt træk. Jeg har prøvet at skulle kommentere tre målinger i træk for Liberal Alliance for 11 år siden på 0,0 procent. Alligevel endte det med fem procent ved valget.

- Så det er klart, at der er en masse hårdt arbejde. Vi skal have forklaret folk, at hvis de vil have en fair udlændingepolitik og at man skal tage klimaforandringerne alvorligt under en borgerlig regering, skal man stemme på os.

Jeg har prøvet at skulle kommentere tre målinger i træk for Liberal Alliance for 11 år siden på 0,0 procent. Alligevel endte det med fem procent ved valget. Simon Emil Ammitzbøll-Bille

Det kan vel ikke rigtigt gå længere tilbage for Fremad?

- Den situation har jeg været i før. Der løftede vi et parti til at komme ind i Folketinget tre gange og to et halvt år i regering. Så vi arbejder bedst nedefra og op. Det er meget sjovere end at arbejde oppefra og ned.

Langt fra målet

Fremad har indsamlet 2.442 godkendte vælgererklæringer, viser den seneste opgørelse fra Social- og Indenrigsministeriet fra den 2. marts.

For at blive opstillingsberettiget til næste folketingsvalg kræves der mindst 20.182 vælgererklæringer.

Allerede ved stiftelsen vurderede DR's politiske analytiker, Jens Ringberg, at partiet ville få det svært.